ai4bharat/Pralekha huggingface dataset:
வணிகம் மற்றும் தொழில்துறை அமைச்சகம்
இந்தியா, புலம்பெயர்ந்த இந்தியர்கள் இணைந்து செயல்படும் போது விரைவில் நம் நாடு வளர்ந்த நாடாகும்: மத்திய அமைச்சர் திரு பியூஷ் கோயல்
இந்தியாவும், உலகெங்கிலும் உள்ள புலம்பெயர்ந்த இந்தியர்களும் இணைந்து செயல்படும் போது விரைவில் நம் நாடு வளர்ந்த நாடாகும் என்று மத்திய தொழில்துறை, வர்த்தகம், நுகர்வோர் விவகாரங்கள், உணவு, பொது விநியோகம் மற்றும் ஜவுளித் துறை அமைச்சர் திரு பியூஷ் கோயல் கூறியுள்ளார். மத்திய அமைச்சரின் அமெரிக்கப் பயணத்தின் இறுதி நாளன்று அவர் செய்தியாளர்களைச் சந்தித்துப் பேசினார்.
இந்தியாவைச் சேர்ந்த வணிகர்கள் மற்றும் முதலீட்டாளர்களுடன் அமெரிக்காவில் தான் நடத்திய உரையாடல்களைப் பற்றி பேசிய மத்திய அமைச்சர், அவர்கள் தங்கள் அனுபவங்களைப் பகிர்ந்து கொண்டது பயனுள்ளதாக இருந்தது என்றார். செய்தியாளரின் கேள்விக்கு பதிலளித்த அமைச்சர், இந்தியாவின் வளர்ச்சிக்கு அவர்கள் பங்கு பெருமளவு இருக்கும் என்றும், அவர்களின் செயல்பாடுகள் தங்களது தாய் நாட்டிற்கு நன்றிக்கடன் பட்டதை உணரும் வகையில் இருக்கிறது என்றும் கூறினார்.
“இந்தியா இரண்டு முக்கிய நோக்கங்களைக் கொண்டுள்ளது, உலக நாடுகள் இந்தியாவில் முதலீடு செய்வதை ஊக்குவிப்பது மற்றும் அதற்கு உதவிகரமான ஸ்டார்ட்-அப் செயல்பாடுகள் மூலம்
முதலீட்டாளர்களுக்கு அனைத்து உதவிகளையும் செய்து கொடுப்பது ஆகும்” என்று மத்திய அமைச்சர் தெளிவு படுத்தினார்.
அமெரிக்காவிலிருந்து வரும் யோசனைகள் மற்றும் தொழில்முனைவோரை இந்தியாவில் உள்ள பங்குதாரர்களுடன் இணைப்பதில் அரசாங்கம் வகிக்கக்கூடிய சில பங்கு தொடர்பான பல பரிந்துரைகள் உள்ளன என்று கூறினார்.
முன்னதாக, அவர் லாஸ் ஏஞ்சல்ஸில் உள்ள ஸ்ரீ சுவாமி நாராயணண் கோவிலுக்குச் சென்று வழிபட்டார். பின்னர் தெற்கு கலிபோர்னியாவின் வணிகர்களுடன் கலந்துரையாடினார். https://pib.gov.in/PressReleasePage.aspx?PRID=1858422
----
(Visitor Counter : 106
குடியரசுத் துணைத் தலைவர் செயலகம்
பார்சி புத்தாண்டான நவ்ரோஸ், நாளை கொண்டாடப்படுவதை முன்னிட்டு, குடியரசு துணைத் தலைவர் நாட்டு மக்களுக்கு வாழ்த்து
பார்சி புத்தாண்டான நவ்ரோஸ், நாளை கொண்டாடப்படுவதை முன்னிட்டு, குடியரசு துணைத் தலைவர் திரு எம் வெங்கையா நாயுடு நாட்டு மக்களுக்கு வாழ்த்து தெரிவித்துள்ளார். அவர் விடுத்துள்ள செய்தியில்,
“பார்சி புத்தாண்டின் துவக்கத்தைக் குறிக்கும் நவ்ரோஸ் திருநாளை முன்னிட்டு நாட்டு மக்களுக்கு எனது நல்வாழ்த்துகளை தெரிவித்துக் கொள்கிறேன்.
பாரம்பரிய முறைப்படி சிறப்பாகக் கொண்டாடப்படும் நவ்ரோஸ், சகோதரத்துவம், கருணை, அனைவருக்கும் மதிப்பளித்தல் ஆகிய உணர்வுகளை எடுத்துரைக்கிறது. நாட்டின் ஒட்டு மொத்த வளர்ச்சியில் பார்சி சமூகம், மிக முக்கிய பங்களிப்பை வழங்கியுள்ளது.
உறவுகள், சகோதரத்துவம் மற்றும் ஒற்றுமையைக் கொண்டாடும் வகையில் நண்பர்களும் குடும்பத்தினரும் ஒன்றாக இணையும் தருணமாக நவ்ரோஸ் விளங்குகிறது. கொவிட் பாதுகாப்பு நெறிமுறைகளைப் பின்பற்றி மிகவும் எச்சரிக்கையுடன் நவரோஸ் திருநாளை கொண்டாடுமாறு ஒவ்வொருவரையும் நான் கேட்டுக் கொள்கிறேன்.
வரும் ஆண்டு, நல்லிணக்கம், செழிப்பு மற்றும் மகிழ்ச்சியை நம் அனைவரது வாழ்விலும் ஏற்படுத்தட்டும். அனைவருக்கும் நவ்ரோஸ் தின நல்வாழ்த்துகள்”, என்று தெரிவித்துள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746081
----
(Visitor Counter : 171
திறன் மேம்பாடு மற்றும் தொழில் முனைவோர் அமைச்சகம்
சங்கல்ப் - ஒருங்கிணைந்த வளர்ச்சியை ஊக்குவித்து மாவட்ட திறன் குழுக்களை வலுப்படுத்துதல்
‘சங்கல்ப்பின் கீழ் கூட்டுகளின் மூலம் திறன் வளர்த்தலை மாற்றியமைத்தல்’ என்னும் நிகழ்ச்சிக்கும், மகாத்மா காந்தி தேசிய உதவித்தொகை மற்றும் இதர செயல்பாடுகளின் தொடக்க நிகழ்வுகளுக்கும் மத்திய திறன் வளர்ச்சி மற்றும் தொழில் முனைதல் அமைச்சர் டாக்டர் மகேந்திரநாத் பாண்டே தலைமை வகித்தார்.
சங்கல்ப் எனப்படும் வாழ்வாதார மேம்பாட்டிற்கான திறன்களைப் பெறுதல் மற்றும் அறிவுசார் விழிப்புணர்வு என்னும் உலக வங்கி நிதியுதவி பெற்ற திட்டம், மாவட்ட திறன்வளர்த்தல் நிர்வாகத்தையும், மாவட்ட திறன்வளர்த்தல் குழுக்களையும் வலுப்படுத்துகிறது.
69 மாவட்டங்களில் 69 பேருடன் மகாத்மா காந்தி தேசிய உதவித்தொகை திட்டம் தொடங்கிய நிலையில், நாட்டிலுள்ள இதர மாவட்டங்களுக்கும் அமைச்சகம் இதை விரிவுப்படுத்தியுள்ளது.
மேலும், கேரளா, தமிழ்நாடு, புதுச்சேரி மற்றும் லட்சத்தீவுகளில் உள்ள மாவட்ட அலுவலர்களுக்கு திறன் வளர்த்தல் பயிற்சியை அளிப்பதற்காக, கேரள உள்ளாட்சி நிர்வாக நிறுவனத்துடன் அமைச்சகம் கூட்டு சேர்ந்துள்ளது.
சங்கல்ப்பின் கீழ் பல்வேறு திட்டங்கள் தொடங்கப்படுவது குறித்து பேசிய மத்திய திறன் வளர்ச்சி மற்றும் தொழில் முனைதல் அமைச்சக செயலாளர் திரு. பிரவீன் குமார், திறன் வளர்த்தல் மற்றும் பயிற்சி அளித்தலில் மாவட்ட திறன் குழுக்களுக்கு கள அளவில் சிறப்பான ஆதரவளிப்பதற்கு இன்று தொடங்கப்பட்ட அனைத்து திட்டங்களும் கவனம் செலுத்துகின்றன என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1697737
---
(Visitor Counter : 514
பிரதமர் அலுவலகம்
முதலீட்டுகளை ஈர்ப்பதற்கான ரீ-இன்வெஸ்ட் 2020-ஐ நவம்பர் 26 அன்று பிரதமர் தொடங்கி வைக்கிறார்
மூன்றாவது சர்வதேச புதுப்பிக்கத்தக்க எரிசக்தி முதலீட்டு மாநாடு மற்றும் கண்காட்சியை , 2020 நவம்பர் 26 அன்று மாலை 5.30 மணிக்கு காணொலி மூலம் பிரதமர் திரு நரேந்திர மோடி துவக்கி வைக்கிறார். புதிய மற்றும் புதுப்பிக்கத்தக்க எரிசக்தி அமைச்சகத்தால் நடத்தப்படும் இந்த மாநாடு, 2020 நவம்பர் 26 முதல் 28 வரை நடக்கவிருக்கிறது.
ரீ-இன்வெஸ்ட் 2020-ஐ பற்றி
'நீடித்த எரிசக்தி மாற்றத்துக்கான புதுமைகள்' என்பது ரீ-இன்வெஸ்ட் 2020-இன் மையக்கருவாகும். புதுப்பிக்கத்தக்க மற்றும் எதிர்காலத்துக்கான எரிசக்தி வாய்ப்புகள் மற்றும் உற்பத்தியாளர்கள், உருவாக்குபவர்கள், முதலீட்டாளர்கள் மற்றும் கண்டுபிடிப்பாளர்களுக்கான கண்காட்சி ஆகியவை இந்த மூன்று நாள் மாநாட்டின் முக்கிய அம்சங்களாகும்.
75-க்கும் அதிகமான சர்வதேச அமைச்சர் குழுக்கள், 1,000-க்கும் அதிகமான சர்வதேச தொழில்துறை தலைவர்கள், மற்றும் 50,000 பிரமுகர்கள் இதில் பங்கேற்கின்றனர். புதுப்பிக்கத்தக்க எரிசக்தியின் மேம்பாடு மற்றும் பயன்பாட்டை உலகளவில் அதிகரித்தல் மற்றும் சர்வதேச முதலீட்டாளர்களை இந்திய எரிசக்தித் துறையினருடன் இணைத்தல் ஆகியவை இதன் நோக்கங்களாகும்.
2015 மற்றும் 2018 ஆகிய ஆண்டுகளில் நடந்த முதல் இரண்டு மாநாடுகளின் வெற்றியைத் தொடர்ந்து, புதுப்பிக்கத்தக்க எரிசக்தி துறையில் முதலீடுகளை ஊக்குவிப்பதற்கான சர்வதேச தளத்தை வழங்குவதற்காக இந்த மாநாடு நடத்தப்படுகிறது.
-----
(
பிரதமர் அலுவலகம்
இந்தியாவின் வளர்ச்சியை துரிதப்படுத்த நிதித் துறை கட்டமைப்பு. நலத் திட்டத் துறைகளுடன் பிரதமர் மோடி கலந்தாய்வு
தற்போதுள்ள சூழ்நிலையில் இந்தியாவின் வளர்ச்சியை துரிதப்படுத்த நிதித் துறை, கட்டமைப்பு மற்றும் நலத் திட்டத் துறைகளுடன் பிரதமர் திரு மோடி விரிவான கலந்தாய்வு நடத்தினார்.
நிதி அமைச்சர் மற்றும் அதிகாரிகள் கலந்து கொண்ட இந்தக் கூட்டத்தில், குறு, சிறு மற்றும் நடுத்தர தொழில் நிறுவனங்களுக்கும், விவசாயிகளுக்கு ஆதரவான செயல்பாடுகளுக்குத் தேவையான உத்திகள் பற்றியும், கடன் வசதிகள் அளிப்பது குறித்தும் பிரதமர் விரிவாக விவாதித்தார். கோவிட்-19 தொற்று தாக்குதல் சூழ்நிலையில் நிதி நிலைத்தன்மையை உறுதி செய்வதற்கான வழிமுறைகள் குறித்தும், தொழில் துறையினர் விரைவில் பாதிப்புகளில் இருந்து மீள்வதற்குத் தேவையான நடவடிக்கைகள் குறித்தும் பிரதமர் விவாதித்தார்.
தொழிலாளர்கள் மற்றும் சாமானிய மக்களின் நலன்கள் பற்றிக் குறிப்பிட்ட பிரதமர், கோவிட்-19 நோய்த் தாக்குதலால் தடைபட்டிருக்கும் தொழில் நடவடிக்கைகள் மீள்வதற்கு உதவி செய்வதன் மூலம், வேலைவாய்ப்புகளை உருவாக்க வேண்டிய அவசியம் பற்றிக் குறிப்பிட்டார்.
கடந்த காலத்தில் மேற்கொள்ளப்பட்ட முக்கிய கட்டமைப்பு சீர்திருத்தங்களை பலப்படுத்த வேண்டிய அவசியம் பற்றியும், கார்ப்பரேட் நிர்வாகம், கடன் வாய்ப்புகள், கட்டமைப்புத் துறைகளில் புதிய சீர்திருத்தங்கள் செய்ய வேண்டிய அவசியம் பற்றியும் பிரதமர் பேசினார்.
புதிய கட்டமைப்புத் திட்டங்களில் பணிகளைத் தொடங்க விரைவாக நடவடிக்கை எடுப்பது, இழந்துவிட்ட நாட்களில் நடைபெற்றிருக்க வேண்டிய பணிகளை ஈடுகட்டும் வகையில் கட்டமைப்புப் பணிகளை வேகப்படுத்துவதற்கான அவசியம் பற்றியும் இந்தக் கூட்டத்தில் விவாதிக்கப்பட்டது. தேசிய கட்டமைப்பு வழிமுறையின் கீழ் எடுத்துக் கொள்ளப்படும் திட்டங்களை அடிக்கடி உயர்நிலை அளவில் ஆய்வு செய்து, கால தாமதங்களைத் தவிர்த்து, புதிய வேலைகளை உருவாக்கிட வேண்டும் என்று பிரதமர் விருப்பம் தெரிவித்தார்.
பல்வேறு அமைச்சகங்கள் சார்பில் மேற்கொள்ளப்பட்டுள்ள சீர்திருத்த முன்முயற்சிகள் தடையின்றி தொடர வேண்டும் என்றும், முதலீடுகள் வரத்து மற்றும் முதலீடு குறித்த தகவல்கள் அளிப்பதில் தடைகளை, கால வரம்புக்கு உட்பட்டு நீக்க வேண்டும் என்றும் கூட்டத்தில் பேசப்பட்டது.
இந்தக் கூட்டத்தில் உள்துறை அமைச்சர், நிதியமைச்சர், நிதி அமைச்சகத்தின் செயலாளர்கள், மத்திய அரசின் மூத்த அதிகாரிகளும் கலந்து கொண்டனர்.
(
குடியரசுத் தலைவர் செயலகம்
பெங்களூரு தேசிய ராணுவப் பள்ளியின் பவள விழாக் கொண்டாட்டங்களில் குடியரசுத் தலைவர் திரு ராம்நாத் கோவிந்த் ஆற்றிய உரை
பெங்களூரு தேசிய ராணுவப்பள்ளியின் பவள விழாவை கொண்டாடுவதற்கான இந்த சிறப்புமிகு விழாவில் பங்கேற்பதில் மிகுந்த மகிழ்ச்சியடைகிறேன். இங்கு பயிற்சி பெறும் அனைத்து மாணவர்கள், ஆசிரியர்கள், முன்னாள் மாணவர்கள் மற்றும் ஊழியர்களுக்கு எனது பாராட்டுதலை தெரிவித்துக்கொள்கிறேன். 1946-ம் ஆண்டு தொடங்கப்பட்ட இந்த பள்ளி, தற்போது நாட்டில் உள்ள மிகச்சிறந்த உண்டு உறைவிடப்பள்ளிகளில் ஒன்றாக திகழ்கிறது.
தற்போதைய கர்நாடகத்தை உள்ளடக்கிய இந்த பிராந்தியம், ஆன்மீகம், கலை, கட்டிடக்கலை, அறிவியல், கல்வி மற்றும் வீரம் போன்றவற்றில் பல நூறு ஆண்டுகளாக சிறப்புற்று திகழ்கிறது.
இந்த மண்ணின் மைந்தரும், இந்திய ராணுவத்தின் முதலாவது இந்திய தலைமை தளபதியுமான பீல்டு மார்ஷல் கே எம் கரியப்பாவின் பங்களிப்பை இந்தியர்கள் எப்போதும் நினைவு கூர்வார்கள்.
கர்நாடக மாநிலம் நவீன கல்வி மற்றும் தொழில்நுட்பத்தின் முன்னோடி மையமாக உருவெடுத்துள்ளது. இந்தியாவின் புதுமை கண்டுபிடிப்பு அட்டவணையில், கர்நாடகா முதலிடத்தை பெற்றிருப்பது மகிழ்ச்சிக்குரியது. கல்வி, தொழில்நுட்பம் மற்றும் தொழில் நிறுவனங்களுக்கான சர்வதேச அளவில் ஒப்பிடக்கூடிய மையமாக பெங்களூரு உருவெடுத்துள்ளது.
ராணுவ வீரர்களின் புதல்வர்களுக்கு தரமான கல்வி வழங்கும் நோக்கில் தொடங்கப்பட்ட தேசிய ராணுவப்பள்ளிகளில், தற்போது சாதாரண பொதுமக்களின் குழந்தைகளும் சேர்த்துக்கொள்ளப்பட்டு வருகின்றனர். தற்போது இந்த பள்ளியில் 23 மாநிலங்களைச்சேர்ந்த மாணவர்கள் பயின்று வருவதாக என்னிடம் தெரிவித்தனர். ஜம்மு-காஷ்மீர் முதல் கேரளா வரை உள்ள மாநிலங்களைச்சேர்ந்த மாணவர்கள் இங்கு பயில்வது, “வேற்றுமையில் ஒற்றுமையை” பிரதிபலிக்கிறது. இதுபோன்ற பல்வேறு தரப்பினரும், ஓரிடத்தில் இணைந்து படிப்பதன் மூலம், ஒரு மாணவர் சக மாணவர்களின் கலாச்சாரம், மொழி மற்றும் பாரம்பரிய சிறப்புகளை அறிந்துக்கொள்ள உதவும் என்றும் அவர் தெரிவித்தார்.
நாட்டின் சுதந்திர தின அமிர்த பெருவிழா கொண்டாடப்படும் வேளையில், இந்த பள்ளியின் பவள விழாவும் கொண்டாடப்படுவது மிகுந்த மகிழ்ச்சிக்குரியது. இந்த பள்ளி சார்பில் ஏற்பாடு செய்யப்பட்ட சைக்கிள் பயணம், கர்நாடகா, ஆந்திரா, கேரளா, தமிழ்நாடு மற்றும் புதுச்சேரியில் உள்ள குக்கிராமங்களிலும் இந்திய சுதந்திர போராட்ட வரலாற்றை எடுத்துக்கூறியதுடன், ராணுவப்படைகளில் சேரும்மாறு இளைஞர்களை ஊக்குவித்துள்ளது. இதுபோன்ற தேசப்பற்று மிக்க முயற்சிகளை தொடர்ந்து மேற்கொள்ள எனது வாழ்த்துக்களை தெரிவித்துக்கொள்கிறேன்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1833573
குடியரசுத் தலைவர் செயலகம்
மஹாராஷ்டிராவில் குடியரசுத் தலைவர் : விஸ்வஷாந்தி அஹிம்சை சம்மேளனத்தை தொடங்கி வைத்தார்
குடியரசுத் தலைவர் திரு. ராம் நாத் கோவிந்த் மஹாராஷ்டிரா மாநிலம் நாசிக் மாவட்டம் மங்கி துங்கி என்ற இடத்தில் விஸ்வஷாந்தி அஹிம்சை சம்மேளனத்தை இன்று  தொடங்கி வைத்தார்.
இந்த நிகழ்ச்சிக்கு பகவான் ஸ்ரீ ரிஷப் தேவ்-ன் 108 அடி உயர சிலை அமைப்புக்கான விஷால்கை திகம்பர் ஜெயின் மூர்த்தி நிர்மாணக்குழு ஏற்பாடு செய்திருந்தது.
நிகழ்ச்சியில் பேசிய குடியரசுத் தலைவர், மனிதகுல நலத்திற்கும் இரக்கத்திற்கும் “அஹிம்சை பரமோதர்மா” என்ற கொள்கை ஜெயின் பாரம்பரியத்தில் பெயர் போனது என்றார். பகவான் மகாவீரர் “அபிரிகிரஹா” அதாவது வாழ்க்கைக்கு அத்தியாவசியமானதற்கு மேல் எதனையும் எடுத்துக் கொள்வதில்லை என்ற தத்துவம் தனி முக்கியத்துவம் வாய்ந்தது என்றும் அவர் கூறினார். மனித இனம், இயற்கையை வகை தொகையின்றி சுரண்டிவருவதாக அவர் கூறினார். ஈவு இரக்கமற்ற நுகர்வும், சொத்து சேர்ப்பதும் பெருகிவருகிறது. இதன் காரணமாக பருவநிலை மாற்றம் போன்றவை சவால்களாக உருவெடுத்து வருகின்றன. ஜெயின் பாரம்பரியத்தைக் கடைப்பிடிப்பது இதற்குத் தீர்வாக அமையும்.
குடியரசுத் தலைவரின் முழுமையான உரைக்கு www.pib.nic.in என்ற வலைத்தளத்தைப் பார்க்கவும்.
குடியரசுத் துணைத் தலைவர் செயலகம்
இந்தியாவில் பண்டைக்கால அறிவாற்றலைப் பரப்புவதற்கு கலாச்சார மறுமலர்ச்சி தேவை: குடியரசு துணைத்தலைவர்
இந்தியாவின் சிந்தனைகளில் சிறந்தவற்றை, சாமான்ய மனிதனுக்கும் கிடைக்கச் செய்வதற்கு, கலாச்சார மறுமலர்ச்சியை ஏற்படுத்தும் அளவிற்கு, பெருமளவிலான விழிப்புணர்வை ஏற்படுத்தவும், அறிவாற்றலைப் பகிர்ந்து கொள்ளவும் ஒரு இயக்கம் தேவை என குடியரசு துணைத் தலைவர் திரு எம். வெங்கையா நாயுடு வலியுறுத்தியுள்ளார்.
“பகிர்தலும், கவனிப்பும்” தான் இந்திய தத்துவத்தின் அடிப்படை நோக்கம் என்று குறிப்பிட்ட குடியரசு துணைத் தலைவர், இந்திய தத்துவங்களை உண்மையாக பிரதிபலிக்கக் கூடிய சமுதாயத்தை உருவாக்க வேண்டியது அவசியம் என்றும் கூறியுள்ளார்.
இந்திய ஞானத்தின் சிறப்பு அம்சங்கள் மற்றும் நீதிமொழிகள் அடங்கிய விவேகதீபினி என்ற பெயரில் ஆங்கிலம் மற்றும் தமிழ் உள்ளிட்ட ஒன்பது இந்திய மொழிகளில் தயாரிக்கப்பட்ட நூல்களை புதுதில்லியில் வெளியிட்டுப் பேசிய அவர், நாட்டின் ஒழுக்க நெறிமுறை அடித்தளத்தை வடிவமைக்க, ஆதி சங்கராச்சாரியா மற்றும் சுவாமி விவேகானந்தர் போன்ற ஆன்மீகத் தலைவர்கள் கிடைக்கப்பெற்றது இந்தியர்களுக்கு கிடைத்த அதிர்ஷ்டம் என்றார்.
பிரஷ்னோத்தர ரத்னமாலிகாவில், ஆதி சங்கராச்சாரியா எழுதிய ஞானத்தின் துளிகள், சாதி, மத வேறுபாடின்றி உலகம் முழுமைக்கும் பொருந்துவதாக உள்ளது என்று குறிப்பிட்ட திரு நாயுடு, இவை இந்தியரின் நெறிமுறைகள் மற்றும் தார்மீக நற்பண்புகளை உலகறியச் செய்துள்ளதாகவும் தெரிவித்தார்.
“ஞானத்தின் துளிகள் உண்மையிலேயே உலகளாவியவை என்பதை நீங்கள் ஒப்புக்கொள்வீர்கள். இதற்காக ஒவ்வொரு இந்தியரும் பெருமிதம் அடைவதோடு மட்டுமின்றி, இத்தகைய நற்பண்புகளின்படி அன்றாட வாழ்க்கையை நடத்துவது நமது பாரம்பரிய மரபு” என்றும் அவர் குறிப்பிட்டார்.
இந்தியாவின் ஆன்மீகப் பாரம்பரியத்தை தெளிவாக உணர்த்தக் கூடிய, சகிப்புத்தன்மை, உள்ளடக்கிய வளர்ச்சி, நல்லிணக்கம், அமைதி, நல்வாழ்வு, நன்னடத்தை, உயர்சிறப்பு மற்றும் அனுதாபம் போன்ற சர்வதேச செய்திகளை, வேதாந்த பாரதி போன்ற அரசு சாரா அமைப்புகளுடன் இணைந்து பரப்புவதில், நாடு முழுவதும் உள்ள பள்ளி – கல்லூரிகள் முக்கிய பங்கு வகிக்க வேண்டும் என்றார்.
உலகம் முழுவதும் உணரப்பட்டுள்ள இந்தியாவின் பழங்கால அறிவாற்றல் பற்றிய பொக்கிஷத்தை மீண்டும் கண்டறிவது அவசியம் என்று வலியுறுத்திய திரு. நாயுடு, கடந்த காலத்தைப் பற்றி அறிந்து கொள்ள இது மிகவும் அவசியம் என்றும் தெரிவித்தார்.
கூடுதல் விவரங்களுக்கு www.pib.nic.in என்ற இணையதளத்தை காணவும்.
ஆயுஷ்
ஆயுஷ் வர்த்தகம் மற்றும் தொழில் தொடர்பாக மத்திய அமைச்சர்கள் நாளை ஆய்வு
மத்திய வர்த்தகம் மற்றும் தொழில் அமைச்சர் திரு பியூஷ் கோயல் மற்றும் ஆயுஷ் இணை அமைச்சர்  திரு ஸ்ரீபத் நாயக் ஆகியோர் நாளை, 2020 டிசம்பர் 4 அன்று மாலை 4 மணிக்கு ஆயுஷ் அமைச்சகம் செயல்படுத்தி வரும் பல்வேறு நலத்திட்டங்களுடன் தொடர்புடைய ஆயுஷ் வர்த்தகம் மற்றும் தொழில் குறித்து காணொலி வாயிலாக ஆய்வு மேற்கொள்வார்கள்.
கொவிட்-19 பெருந்தொற்று காலகட்டத்தில் ஆயுஷ் சிகிச்சை முறைகளை அடிப்படையாகக் கொண்ட நோய் தடுப்பு முன்னெச்சரிக்கைகளுக்கு உலக அளவில் வரவேற்பு கிடைத்து வரும் தருணத்தில் இந்த ஆய்வுக் கூட்டம் நடைபெறவிருக்கிறது.
ஆயுஷ் வர்த்தகம் மற்றும் தொழில் குறித்த முந்தைய ஆய்வு கூட்டம் கடந்த ஏப்ரல் மாதம் 9-ஆம் தேதி இரு அமைச்சர்கள் தலைமையில் நடைபெற்றது.
இந்தக் கூட்டத்திற்குப் பின்னர், கொவிட்-19 சிகிச்சை மற்றும் முன்னெச்சரிக்கை நடவடிக்கைகளில் ஆயுஷ் முறையும் ஒருங்கிணைக்கப்பட்டுள்ளது. தகுந்த நேரத்தில் வழங்கப்பட்ட ஆலோசனைகள், ஆயுர்வேதம் மற்றும் யோகாவை அடிப்படையாகக் கொண்ட தேசிய மருத்துவ மேலாண்மை வழிமுறைகள், கொவிடுக்குப் பிந்தைய மேலாண்மை போன்ற பல்வேறு முயற்சிகளினால் ஆயுஷ் அமைச்சகம் கொவிட் சிகிச்சையில் சிறப்பாகச் செயல்பட்டு வருகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1678041
(Visitor Counter : 80
மனித வள மேம்பாட்டு அமைச்சகம்
தான்சானியா-சான்சிபாரில் ஐஐடி மெட்ராஸ் வளாகம் அமைப்பதற்கான புரிந்துணர்வு ஒப்பந்தம் கையெழுத்தானது; இந்தியாவுக்கு வெளியே முதலாவது ஐஐடி வளாகம் அமைக்கப்படவுள்ளது
தான்சானியா- சான்சிபாரில் ஐஐடி மெட்ராஸ் வளாகம் அமைப்பதற்கான புரிந்துணர்வு ஒப்பந்தம் மத்திய கல்வி அமைச்சகம், ஐஐடி மெட்ராஸ், தான்சானியா-சான்சிபாரின் கல்வி மற்றும் தொழில்பயிற்சி அமைச்சகம் இடையே வெளியுறவு அமைச்சர் டாக்டர் எஸ் ஜெய்சங்கர், சான்சிபார் அதிபர் டாக்டர் ஹூசைன் அலி வின்இ முன்னிலையில் கையெழுத்தானது; இது இந்தியாவுக்கு வெளியே அமைக்கப்படவுள்ள முதலாவது ஐஐடி வளாகம் ஆகும். இந்தியா-தான்சானியா இடையே நிலவும் நீண்டகால நட்பை இது பிரதிபலிப்பதாகவும் ஆப்பிரிக்கா மற்றும் உலகின் தென்பகுதிகளில் மக்களிடையே நல்லுறவை ஏற்படுத்தும் வகையிலான இந்தியாவின் கவனத்தை நினைவுகூரும் வகையிலும் அமைந்துள்ளது.
அப்போது பேசிய மத்திய கல்வி, திறன்மேம்பாடு மற்றும் தொழில்முனைவோர் துறை அமைச்சர் திரு தர்மேந்திர பிரதான், ஐஐடி மெட்ராஸ்-சான்சிபார் வளாகம் அமைப்பதற்கான புரிந்துணர்வு ஒப்பந்தம் உயர்கல்வியை சர்வதேச மயமாக்கலையொட்டிய வரலாற்றுச் சிறப்புமிக்க தொடக்கம் என்று தெரிவித்தார்.
தான்சானியாவுக்கான இந்திய துணைத்தூதர் திரு பினயா ஸ்ரீகந்தா பிரதான், ஐஐடி மெட்ராஸ் பேராசிரியர் ரகுநாதன் ரங்கசாமி, சான்சிபார் கல்வி மற்றும் தொழில்பயிற்சி அமைச்சகத்தின் முதன்மைச் செயலாளர் திரு காலித் மசூத் வசீர் ஆகியோர் ஒப்பந்தத்தில் கையெழுத்திட்டனர்.
கப்பல் போக்குவரத்து அமைச்சகம்
சென்னை துறைமுகம், காமராஜர் துறைமுகம் ஆகியவற்றில் ரூ.148 கோடி செலவிலான 4 திட்டங்களை மத்திய துறைமுகம், கப்பல் போக்குவரத்து, நீர்வழிப் பாதைகள் மற்றும் ஆயுஷ் துறை அமைச்சர் திரு சர்பானந்த சோனாவால் தொடங்கிவைத்தார்
சென்னை துறைமுகம், காமராஜர் துறைமுகம் ஆகியவற்றில் ரூ.148 கோடி செலவிலான 4 திட்டங்களை மத்திய துறைமுகம், கப்பல் போக்குவரத்து, நீர்வழிப் பாதைகள் மற்றும் ஆயுஷ் துறை அமைச்சர் திரு சர்பானந்த சோனாவால் இன்று  தொடங்கிவைத்தார்
பின்னர் செய்தியாளர்களிடம் பேசிய அவர், இத்திட்டங்கள் மூலம் சரக்குப் போக்குவரத்து மேம்பாடடையும் என்றார். சென்னை துறைமுகத்தில் ரூ.50 கோடி செலவில் பங்கர் பெர்த் கட்டுமானம் செய்யப்பட்டுள்ளது. இதனால் ஒரு மில்லியன் மெட்ரிக் டன் அளவுக்கு சரக்குகள் கையாளும் திறன் அதிகரிக்கும். ஜோலார்பேட்டையில் ரூ 5 கோடி செலவில் சரக்குகள் சேகரித்து வைக்கும் கிடங்கு வசதி செய்யப்பட்டுள்ளது. சுமார் ஒரு கோடி ரூபாய் செலவில் கழிவுநீர் சுத்திகரிப்பு நிலையம் அமைக்கப்பட்டுள்ளது என்ற விவரங்களை அமைச்சர் தெரிவித்தார்.. காமராஜர் துறைமுகத்திற்கு, வல்லூர் சந்திப்பிற்கும் என்சிடிபிஎஸ் சந்திப்பிற்கும் இடையே ரூ. 92 கோடி செலவில் சாலையை அகலப்படுத்தி கான்கிரீட் போடப்பட்டுள்ளது. இதனால் சரக்குப் போக்குவரத்தைக் கையாள்வது அதிகரிக்கும் என்று அவர் கூறினார்.
2023 - 24ல் சென்னை மற்றும் காமராஜ் துறைமுகங்களின் சரக்குகள் கையாளும் திறனை 100 மில்லியன் மெட்ரிக் டன் அளவுக்கு அதிகரிக்க இலக்கு நிர்ணயிக்கப்பட்டுள்ளது என்றும் சென்னை துறைமுகத்தைக் கப்பல்கள் வந்து செல்வதற்கான குவிமையமாக மாற்றும் நடவடிக்கைகள் வேகப்படுத்தப்பட்டிருப்பதாகவும் அவர் தெரிவித்தார். சரக்குப் போக்குவரத்துக்கான மதுரவாயல் உயர்மட்ட சாலைப் பணிகள் வரும் ஜூன் மாத இறுதியில் தொடங்கும் என்று அவர் கூறினார்.
மப்பேட்டில் பலவகை சரக்குப் போக்குவரத்து முனையம் 2025 ஜூன் மாத வாக்கில் செயல்பாட்டுக்கு வரும் என்று கூறிய அவர், சென்னைக்கும் புதுச்சேரிக்கும் இடையே நீர்வழி சரக்குப் போக்குவரத்து சிறிய அளவில் தொடங்கப்பட்டிருப்பதாகவும் பயணிகள் போக்குவரத்து தொடங்க சிறிது காலம் ஆகும் என்றும் தெரிவித்தார்.
கடந்த 9 ஆண்டுகளில் சாலை, ரயில், விமானம், கப்பல் என அனைத்துப் போக்குவரத்து வசதிகளையும் மேம்படுத்த பிரதமர் திரு நரேந்திர மோடி முக்கியத்துவம் அளித்துவருகிறார். 10 ஆண்டுகளுக்கு முன் துறைமுகங்களின் சரக்குகள் கையாளும் திறன் 800 மில்லியன் மெட்ரிக் டன்னாக இருந்த நிலையில் தற்போது இது 1,650 மில்லியன் மெட்ரிக் டன்னாக உயர்ந்துள்ளது என்று அமைச்சர் கூறினார். துறைமுகங்களுக்குக் கப்பல்கள் வந்து சரக்குகளை இறக்கிவிட்டுத் திரும்பிச் செல்வதற்கு 43 மணி நேரம் பிடித்தது என்றும் இப்போது அது 27 மணி நேரமாகக் குறைந்துள்ளது என்றும் அவர் தெரிவித்தார்.
முன்னதாக சென்னைத் துறைமுகம் மற்றும் காமராஜர் துறைமுகங்களின் செயல்பாடுகள் குறித்து அதிகாரிகளுடன் அமைச்சர் திரு சர்பானந்த சோனாவால் ஆய்வு செய்தார்.
பிரதமர் அலுவலகம்
இல்லந்தோறும் மூவர்ண கொடியேற்றும் இயக்கத்திற்கு கிடைத்துள்ள வியக்கத்தகு வரவேற்பிற்கு பிரதமர் மகிழ்ச்சியையும் பெருமிதத்தையும் வெளிப்படுத்தியுள்ளார்
இல்லந்தோறும் மூவர்ண கொடியேற்றும் இயக்கத்திற்கு கிடைத்துள்ள வியக்கத்தகு வரவேற்பிற்கு பிரதமர் திரு நரேந்திர மோடி தமது மகிழ்ச்சியையும் பெருமிதத்தையும் வெளிப்படுத்தியுள்ளார். வாழ்க்கையின் பல்வேறு நிலைகளில் உள்ள மக்கள் பெருமளவில் இதில் பங்கேற்பதைக் காண முடிவதாக பிரதமர் திரு மோடி தெரிவித்தார். http://harghartiranga.com/ என்ற தளத்தில் மூவர்ண கொடியுடனான புகைப்படத்தை பகிருமாறு பொதுமக்களை அவர் கேட்டுக் கொண்டுள்ளார்.
நாட்டின் பல்வேறு பகுதிகளில் இல்லந்தோறும் மூவர்ண கொடியேற்றும் இயக்கத்தின் பிரமிப்பூட்டும் காட்சிகளை ட்விட்டர் வாயிலாக பிரதமர் பகிருந்தார்.
(
நித்தி ஆயோக்
தொற்றா நோய்களுக்கு அரசு தனியார் பங்களிப்பிற்கான வழிகாட்டு நெறிமுறைகள் மற்றும் மாதிரி சலுகை ஒப்பந்தத்தை நிதி ஆயோக் வெளியிட்டது
தொற்றா நோய்களுக்கு அரசு தனியார் பங்களிப்பிற்கான வழிகாட்டு நெறிமுறைகள் மற்றும் மாதிரி சலுகை ஒப்பந்தத்தை நிதி ஆயோக் இன்று  வெளியிட்டது. மாவட்ட மருத்துவமனைகளில் குறிப்பாக, இரண்டாம் நிலை மற்றும் மூன்றாம் நிலை நகரங்களில் இருதய அறிவியல், புற்றுநோய் இயல், நுரையீரல் சார்ந்த அறிவியல் தொடர்பான தொற்றா நோய்களைத் தடுப்பது மற்றும் சிகிச்சை அளிப்பதற்கான கூடுதல் முயற்சிகளுக்கு ஏற்ப இந்த ஆவணங்கள் வடிவமைக்கப்பட்டுள்ளன.
முக்கிய அம்சங்கள்:
- மாவட்ட மருத்துவமனைகளில் அரசு – தனியார் பங்களிப்புப் பிரிவுகள் அமைக்கப்படவுள்ளன.
- இதய நோய், புற்றுநோய், நுரையீரல் நோய் ஆகிய மூன்று தொற்றா நோய்களைத் தடுப்பது மற்றும் சிகிச்சை அளிப்பது.
- சேவைகளுக்கான வாய்ப்பு:
அ) புற்று நோய் இயல்: நோய்த் தடுப்பு, மருத்துவ ரீதியான /
பழைய முறையிலான நிர்வாகம் (ஹீமோதெராஃபி, வளர்ச்சிக்
குறைப்பு மற்றும் ஹார்மோன்தெராஃபி).
ஆ) நுரையீரல் நோய் இயல்: நோய் அதிகரித்த நிலையில், அவசர
நிர்வாகம், சி.ஓ.பி.டி., ப்ராங்காய்ல் ஆஸ்த்மா, ப்ராங்காஸ்கோபி
ஆகியவற்றுக்கு மருத்துவ ரீதியான / பழைய முறையிலான
நிர்வாகம்.
இ) இதய நோய் இயல்: முற்றிய நோய்க்கு அவசர நிர்வாகம்
மருத்துவ ரீதியான / பழைய முறையிலான மற்றும்
ஆஞ்சியோகிராஃபி / ஆஞ்சியோப்ளாஸ்டி.
iv) அரசு - தனியார் பங்களிப்பின்கீழ், இந்த சேவைகள் அனைத்தும் ஒரு
பங்களிப்பாளர் அல்லது தனியார் பங்களிப்பாளர்களில் ஒரு குழுவினர்
மூலம் வழங்கப்படும்.
v) இத்தகைய வசதிகளை மேம்படுத்துதல் / கட்டமைத்தல் மற்றும்
உபகரணங்களுக்கு முதலீடு செய்வதற்கும், செயல்முறை
நிர்வாகத்திற்கும் சேவை வழங்குவதற்கும் தனியார் பங்களிப்பாளரே
பொறுப்பாவார்.
vi) அரசு இடம் மற்றும் பிற அடிப்படைக் கட்டமைப்பு வசதிகளை
வழங்கும். தேவையான உதவிகளையும் மருத்துவமனை
வசதிகளையும் செய்து கொடுக்கும்.
vii) மாநிலங்கள் / மத்திய காப்பீட்டு திட்டங்களின் மூலம் அவ்வப்போது
பயன்பாட்டாளருக்கான கட்டண விகிதம் நிர்ணயிக்கப்படும்.
மாநிலங்களில் காப்பீட்டுத் திட்டங்கள் இல்லாதபோது, மத்திய அரசின்
பொது சுகாதார சேவைத் திட்டத்தின், காப்பீட்டு விகிதங்களைப்
பயன்படுத்திக் கொள்ளலாம்.
viii) இந்தத் திட்டத்தில் ஈடுபடுத்திக் கொள்ள அரசால் வழங்கப்படும்
சாத்திய இடைவெளி நிதியத்தை பயன்படுத்திக் கொள்ளலாம்.
நிதி அமைச்சகம்
எஸ்பிஎம்சிஐஎல் – டிஇஆர்ஐ இடையே புரிந்துணர்வு ஒப்பந்தம் கையெழுத்து
முற்றிலும் மத்திய அரசுக்குச் சொந்தமான மினி ரத்னா பிரிவைச் சேர்ந்த ரூபாய் மற்றும் நாணயம் அச்சிடும் நிறுவனமான இந்தியப் பாதுகாப்பு அச்சிடுதல் மற்றும் நாணய உருவாக்கல் கழகம் எஸ்பிஎம்சிஐஎல், எரிசக்தி வள நிறுவனம் டிஇஆர்ஐ-யுடன் நேற்று புரிந்துணர்வு ஒப்பந்தத்தில் கையெழுத்திட்டது. எஸ்பிஎம்சிஐஎல் வணிக அலுவலகத்தில் இந்த ஒப்பந்தம் கையெழுத்திடப்பட்டது.
மத்தியப்பிரதேச மாநிலம் தேவாஸ் மாவட்டத்தைச் சேர்ந்த சிரோலியாவை ரூ.525.49 லட்சம் மதிப்பீட்டில் மாதிரி கிராமமாக ஒருங்கிணைந்த சமூக வளர்ச்சியுடன் மேம்படுத்த இந்தப் புரிந்துணர்வு ஒப்பந்தம் வகை செய்யும். எஸ்பிஎம்சிஐஎல் நிறுவனத்தின் வர்த்தக பொறுப்புடைமை ஆதார நிதியில்  இது செயல்படுத்தப்படும்.
எஸ்பிஎம்சிஐஎல் சார்பில் இயக்குநர் திரு.எஸ்.கே.சின்ஹா, தலைமை பொது மேலாளர் திரு.பி.ஜே.குப்தா, இணை பொது மேலாளர் திரு.பிரகாஷ் குமார் உள்ளிட்டோர் இந்த ஒப்பந்தம் கையெழுத்து நிகழ்ச்சியில் கலந்து கொண்டனர். டிஇஆர்ஐ நிறுவனத்தின் சார்பில் இணை இயக்குநர் மற்றும் சிஎஸ்ஆர் தலைவர் திரு.அமித் குமார் தாக்கூர், ஆராய்ச்சி உதவியாளர் திருமிகு. மிட்டாக்ஷா ரஸ்வந்த் ஆகியோர் கலந்து கொண்டனர்.
தகவல் மற்றும் ஒலிபரப்பு அமைச்சகம்
இந்தியாவின் செழுமையான சினிமா பாரம்பரியத்தை பாதுகாக்க பிரதமரின் தொலைநோக்கு பார்வையுடன் இணைந்து உலகின் மிகப்பெரிய திரைப்பட மறுசீரமைப்புத் திட்டம் மேற்கொள்ளப்படுகிறது: மத்திய தகவல் ஒலிபரப்புத்துறை அமைச்சர்
இந்தியாவின் செழுமையான, கலாச்சார பாரம்பரியத்தை பாதுகாப்பதற்கு முன்னுரிமை அளிக்க வேண்டும் என்பது பிரதமர் நரேந்திர மோடியின் தொலைநோக்காகும் என்று கூறியுள்ள மத்திய தகவல் மற்றும் ஒலிபரப்புத்துறை அமைச்சர் திரு அனுராக் சிங் தாக்கூர், திரைப்படங்கள் இந்த பாரம்பரியத்தில் முக்கிய பங்கு வகிப்பதாக தெரிவித்துள்ளார்.
புனேயில் இந்திய தேசிய திரைப்பட கருவூலத்திற்கு பயணம் மேற்கொண்ட அவர், நமது சினிமா பாரம்பரியத்தை டிஜிட்டல் மயமாக்கி பாதுகாப்பதை நோக்கமாக கொண்டு தேசிய திரைப்பட பாரம்பரிய இயக்கம் 2016-ம் ஆண்டு தொடங்கப்பட்டது என்று கூறினார். இந்த இயக்கத்திற்கு மொத்தம் ரூ.597 கோடி மதிப்பீட்டில் ரூ.363 கோடி பாதுகாப்பு நோக்கத்திற்காக மட்டும் பயன்படுத்தப்படும் என்றும் கூறினார். உலகின் மிகப்பெரிய திரைப்பட மறுசீரமைப்புத் திட்டத்தின் கீழ் இது மேற்கொள்ளப்படும் என்று கூறிய அமைச்சர், இதற்கான முடிவு நேற்று எடுக்கப்பட்டதாக தெரிவித்தார்.
திரைப்படங்கள் நமது கலாச்சாரத்தின் பகுதியாக உள்ளன என்று கூறிய அவர், கடந்த 100 ஆண்டுகளாக திரைப்படத் தொழில் இந்தியாவை இத்துறையில் உலகிலேயே மிகப்பெரிய நாடாக மாற்றியுள்ளது என்று தெரிவித்தார்.
5900க்கும் மேற்பட்ட குறும்படங்கள், ஆவணப்படங்கள், கதைப்படங்களை பாதுகாக்கும் நடைமுறை நடந்து வருவதாக கூறிய அவர், உலகின் மிகப்பெரிய பாதுகாப்பு நடவடிக்கையாக இது இருக்கும் என்று தெரிவித்தார்.
முன்னதாக புனேயில் உள்ள இந்திய திரைப்படம் மற்றும் தொலைக்காட்சி நிறுவனம்  செயல்படும் விதம் குறித்து ஆய்வுக் கூட்டம் நடத்திய அமைச்சர், இந்த நிறுவனத்தை சர்வதேச தரத்திற்கு எடுத்துச்செல்லும் தொலைநோக்கு குறித்து விளக்கினார். சர்வதேச திரைப்பட நிறுவனங்களுடன் சேர்ந்து மாணவர்கள் தங்களது கதை சொல்லும் திறனை உயர்த்த முடியும் என்று அவர் கூறினார்.
எப்டிஐஐ இந்தியாவின் மிகப் பெருமைமிக்க நிறுவனம் என்று கூறிய அவர், ஆய்வுக் கூட்டத்தில் விரிவான விவாதம் நடைபெற்றதாக தெரிவித்தார். அனிமேஷன், விஷூவல் எபெக்ட், கேமிங், காமிக்ஸ் ஆகிய துறைகளில் எவ்வாறு கவனம் செலுத்துவது என்பது பற்றி விவாதிக்கப்பட்டதாகவும், இதன் மூலம் நமது மாணவர்கள் திறமைகளை வளர்த்துக் கொண்டு வேலை தேடுபவர்களாக இல்லாமல், தொழில்முனைவோர்களாக மாற முடியும் என அமைச்சர் செய்தியாளர்களிடம் தெரிவித்தார்.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1823013